ངས་དུས་རྒྱུན་བཤད་ཀྱི་ཡོད།ང་ཚོ་བོད་མི་ཞིག་གིས་གདོང་གཤིས་ལོག་ནས་གཞན་ལ་ཁུ་ཚུར་ནན་པོ་ཞིག་གཞུས་ན་ཡང་འགྲིག་གི་ཡོད་མ་རེད།དེ་འདྲ་བྱས་ན་མགོན་པོ་སྤྱན་རས་གཟིགས་ཀྱི་སྐུ་ཞབས་ལ་ཐག་པ་བཏགས་པ་རེད།དེ་འདྲ་རྩ་བ་ཉིད་ནས་འགྲིག་གི་མ་རེད་ཟེར་གྱི་ཡོད།གོང་དུ་ཞུས་པ་བཞིན་ང་རྒྱ་གར་ནས་ཚུར་ཡོང་སྟེ་ལོ་༡༧རིང་ཡི་གེ་ཚིག་བཞི་ཟེར་བ་ཞིག་ལྐོག་ནས་སྦྱར་རྒྱུ་དང་།ངོས་ནས་བཤད་རྒྱུ།ང་རང་འཇིག་རྟེན་འདིའི་ཐོག་གསོན་པོར་གནས་པའི་རིང་མི་གཞན་ཞིག་ལ་ལྐོག་ནས་རྡོ་རྡེའུ་ཙམ་ཡང་གཞུ་བའི་གནོད་སྐྱེལ་རྒྱུ་ཕར་ཟད།སེམས་ལ་དྲན་མྱོང་ཡང་མེད།ད་རེ་ངའི་ཐོག་ལ་མ་ཉེས་ཁ་གཡོགས་ཡོང་བ་དེ་ངས་གོང་དུ་ཞུ་པ་བཞིན་ང་ལ་བོད་མིའི་ཤ་ཁྲག་གཅིག་དང་བོད་མིར་ཞེན་ཁོག་གཅིག་འདུག་ཅེས་དེ་ལ་ཐུག་ཡོད་པ་ནི།ད་ལྟ་བར་དུ་བོད་བསྟན་པ་ཆབ་སྲིད་ཉམས་ཉེས་ག་འདྲ་སོང་ཡོད་མེད་འཛམ་གླིང་གི་བློ་གཟུ་བོར་གནས་པ་ཐམས་ཅད་ཀྱིས་གསལ་ཐིང་ངེར་མཁྱེན་བསྡད་རྒྱུ་དེ་རེད།ང་ལ་ཡང་དེ་ནང་བཞིན་ཞིག་ཡོང་གི་ཡོད་ས་རེད།འོན་ཏེ་སྔོན་ལས་ཡིན་པ་འདྲ།ངས་གོང་དུ་ཞུས་པ་བཞིན་ངའི་ལུས་སྲོག་འདི་ཁོ་རང་ཚོས་ག་རེ་བྱེད་ན་ཡང་།ངས་བོད་བསྟན་པ་ཆབ་སྲིད་ཀྱི་དོན་དང་།འཛམ་གླིང་ཧྲིལ་པོ་འདིས་མཚོན་པའི་སྟོང་གསུམ་གྱི་སྟོང་ཆེན་པོ་འཇིག་རྟེན་གྱི་ཁམས་ཀྱི་གནས་སྐབས་བར་ཆད་སེལ་བ་དང་།མཐར་ཐུག་རྫོགས་པའི་སངས་རྒྱས་ཀྱི་གོ་འཕང་འཐོབ་པའི་ཆེད་དུ་ལུས་སྲོག་འབུལ་རྒྱུ་ཡིན།ཅེས་གཞུག་ལ་ངས་ཚིག་གཅིག་གཉིས་ཤིག་ཞུས་ན་འདི་འདྲ་ཡིན།